Vestfoldbanen er svært viktig for arbeidsreiser både inn mot Oslo-området og mellom byene i Telemark, Vestfold og Drammen i Buskerud. Banen har faste timesavganger og halvtimesfrekvens i rushtiden. I tillegg kjøres det to egne ekspressavganger morgen og ettermiddag. Vestfoldbanens tog har Eidsvoll som endestasjon i nord slik at togene også knytter sammen flyplassene Oslo Lufthavn Gardermoen og Sandefjord lufthavn, Torp. Det er gjennomført en parsellvis utbygging av Vestfoldbanen gjennom flere år, og den nyeste strekningen fra Holm i Sande gjennom Holmestrand til Nykirke med ny Holmestrand stasjon åpnet høsten 2016. Åpningen av strekningen fra Farriseidet ved Larvik til Porsgrunn skjer i september 2018 og vil knytte Grenlandsregionen tettere sammen med Vestfold og slik utvide bo- og arbeidsmarkedet i regionen. Det legges i perioden opp til en omfattende videre utbygging av Vestfoldbanen med byggestart på to nye parseller 2019. Dette gjelder strekningen fra Drammen til Kobbervik og fra Nykirke til Barkåker. Når disse to strekningene står ferdige, planlagt i henholdsvis 2025 og 2024, vil hele strekningen til Tønsberg ha dobbeltspor og moderne trasé. I Skien er det planlagt å starte arbeidet med et nytt hensettings- og vendeanlegg i 2019 for å gjøre det mulig å kjøre flere tog på strekningen. Allerede høsten 2018 vil det med åpningen av den nye 22 kilometer lange banen mellom Farriseidet og Porsgrunn bli langt flere tog og betydelig kortere reisetider mellom Vestfold og Telemark. Reisetiden fra Vestfold til Grenland reduseres med 22 minutter, og dagens ordning der mange av togavgangene har bussforbindelse til Grenland kan avvikles. Byggingen av ny trasé ut fra Drammen og til Kobbervikdalen vil fjerne en flaskehals for togtrafikken til og fra Vestfold. Sammen med strekningen Nykirke – Barkåker fører dette til kortere reisetider og at økt frekvens blir mulig til Tønsberg. I siste del av perioden legges det opp til byggestart på hele eller deler av strekningen mellom Tønsberg og Sandefjord (2027). Togene fra Vestfoldbanen påvirkes i stor grad av kapasitet og standard på strekningen mellom Drammen og Oslo.
Flere avganger med doble togsett, etter leveranse av ytterligere togsett Økt ombordkapasitet Skien–Oslo– Eidsvoll 2018 – 2020 Flere avganger og reduserte driftskostnader Skien hensetting 2020 Flere togsett i trafikk Hensetting Drammen 2024 Fra times- til halvtimesintervall Drammen– Tønsberg og ekstra rustidsavganger Cirka 10 minutter kortere reisetid Drammen–Tønsberg Fire avganger i timen til Tønsberg InterCity Vestfoldbanen: Dobbeltspor Nykirke–Barkåker Dobbeltspor Drammen– Kobbervikdalen. Hensetting Tønsberg.